Piret Jaaks

**Piret Jaaks** (sündinud 5. augustil 1980) on eesti kirjanik. Ta on ennekõike tuntud näitekirjanikuna, kuid ta on kirjutanud ka proosat, lasteraamatuid, stsenaariume ja kriitikat.

## Haridustee
Piret Jaaks on lõpetanud 1998. aastal Kohila Gümnaasiumi ja 2003. aastal Tartu Ülikooli teatriteaduse eriala. 2022. aastal kaitses ta Eesti Muusika- ja Teatriakadeemia lavakunstikoolis doktorikraadi teatrikunsti erialal.

## Kirjanduslik tegevus
### Näidendid ja dramaturgia
Piret Jaaks alustas näidendite kirjutamist tudengina Tartu Ülikoolis, mil valmisid tema esimesed kirjanduslikud katsetused. Näitekirjanikuna tuli ta esile 2011. aastal, kui tema näidend "Näha roosat elevanti" võitis Eesti Teatri Agentuuri näidendivõistluse. Näidend esietendus 2013. aastal Polygon Teatris (lavastaja Tamur Tohver). Seejärel liikus Jaaks dokumentaalteatri valdkonda ning oli Vaba Lava ja ühenduse R.A.A.A.M. integratsiooniteemalise, eesti ja vene kogukonna omavahelisest suhtlusest kõneleva lavastuse "Ma pigem tantsiksin sinuga" (2016, lavastaja Oleg Soulimenko) dramaturg. Seda lavastust on Jaaks oma doktoritöös nimetanud teedrajavaks hilisemale loometeele dramaturgi ja dokumentaalteatri uurijana. Järgnesid dokumentaallavastused "Plaan T" Kanuti Gildi Saalis (2018, lavastajad Siim Tõniste ja Üüve-Lydia Toompere), autorilavastus "Ilusad inimesed" Tartu Uues Teatris (2019), lavastus iseseisvuse taastamisest "Samad sõnad, teine viis" Eesti Draamateatris (2021, lavastaja Mari-Liis Lill), "Minu Narva" Vaba Lava Narva teatrimajas (2021, lavastaja Katrin Nielsen) ja 2024. aastal "Lõpp" Vanemuise teatris (lavastaja Marta Aliide Jakovski), mis põhines intervjuudel hingehoidjate ja surijatega. 

Jaaksi esimene lavale jõudnud lastenäidend oli "Pobiseja" Piip ja Tuut Teatris (2017, lavastaja Marek Demjanov), millele järgnesid tööd Eesti Noorsooteatris (endine NUKU teater): "Elias maa pealt" (2018, lavastaja Helen Rekkor), eepiline kommunaaldraama 1990. aastatest "Enne meid oli veeuputus" (2018, lavastajad Jaak Kilmi ja Kiur Aarma) ning 2022. aastal "Uperpall" koostöös Zuga Ühendatud Tantsijatega. 

Piret Jaaks on osalenud ka mitmes rahvusvahelises koostööprojektis, nagu eksperimentaalne lavastus digiriigi ohtudest  "Eritunnused" (2017, Vaba Lava, lavastajad Chris Kondek ja Christiane Kühl). 2018. aastal jõudis aga Helsingi teatris Viirus lavale Jaaksi dokumentaallavastus "Ehitajad. The Builders" (kaasautor Nina Maria Häggblom, lavastaja David Kozma). Samuti on Jaaks lavastanud välisriikides, näiteks Minski teatris Homo Cosmos tuli 2019. aastal lavale tema esimene draama "Näha roosat elevanti" (lavastaja Kalev Kudu) ja Sloveenia nukuteatris etendus Jaaksi lasteraamatu "Emme draakon" dramatiseering (2022, lavastaja Katja Povše).

Lisaks dokumentaalteatrile on Piret Jaaks kirjutanud mitmeid *well made play* (hästi tehtud näidendi) žanri kuuluvaid näidendeid. Tema loomingu professionaalsest tasemest annavad tunnistust arvukad auhinnad näidendivõistlustel, nominatsioonid Eesti teatri auhindadel kui ka Eesti Kultuurkapitali kirjanduse sihtkapitali auhindadel. Jaaks on kahel korral võitnud Eesti Teatri Agentuuri näidendivõistluse, lisaks näidendile "Näha roosat elevanti" (2011) ka leinast rääkiva näidendiga "Siirderiitujad" (2019), mis esietendus Ugala teatris 2021. aastal nime all "Valged põdrad" (lavastaja Andres Noormets). Raadioteatris on etendunud tema proosanäidend "Aasta pärast" (2017, lavastaja Aare Toikka). Jaaksi enim mängitud näidend on aga draama "Öökuninganna", millest on tehtud lausa neli lavastust: Karlova Teatris, Vana Baskini Teatris, Soomes Turu Teatris ja Teatris Nuutrum.

### Proosa
2015 ilmus Piret Jaaksi novellikogu "Linnalegend" (kirjastus Jumalikud Ilmutused), mis sai ka Betti Alveri kirjandusauhinna.

2023. aastal ilmus Jaaksi ajalooline romaan "Taeva tütred" (Varrak), mis pälvis Eesti Kirjanike Liidu romaanivõistlusel III preemia. Teos põhineb baltisaksa päritolu Eesti misjonäri Hedwig Bülli elulool, kes suutis oma tegevusega päästa hukust tuhandeid armeenlaste vastu suunatud programmi ohvriks langenud lapsi ja naisi. 2023. aasta Eesti Kirjanike Liidu romaanivõistluse žürii liige Heidi Aadma ütles, et see on haruldase sisendusjõu ja psühholoogilise täpsusega kirjutatud missioonilugu, mis pühendub kõige olulisemale ja välistab ebaolulise, seda ka vormis. Teine žürii liige, ajaloolane ja kirjanik Tiit Aleksejev lausus, et „Taeva tütred“ on lugu tugevast naisest, karjasest, kes ei jäta oma karja. "Teost iseloomustab meisterlikult kujutatud keskkond ning ajastuliselt usutav keel, mis on ajaloolise romaani puhul väärtusteks omaette," sedastas Aleksejev. Romaan oli ka A. H. Tammsaare nimelise kirjanduspreemia nominent. 

2024. aastal ilmus Jaaksi romaan "Põdravalgus" (ISBN 9789916426364).

### Lasteraamatud
Jaaks on avaldanud viis lasteraamatut. 2017 ilmus tema esimene lasteraamat "Kadunud soki saladus" (kirjastus Varrak), mille on illustreerinud Marion Undusk. 2019. aastal ilmus lasteraamat "Emme draakon" (kirjastus Päike ja Pilv), mille illustreeris Marju Tammik ja mis pälvis n-ö lastekirjanduse Oscari, olles arvatud rahvusvahelise lastekirjanduse kataloogi "The White Ravens". 2022. aastal nägi ilmavalgust Jaaksi uus teos "Härra Maru mustikapood", mis on lugu suure lugemishuviga poisist ning millele tegi pildid koomiksikunstnik Joonas Sildre. Tema neljas lasteraamat "Öölaps" (kirjastus Pegasus), mis ilmus 2024. aastal koostöös illustraator Lumimariga, aitab lastel seljatada hirme. 2024. aastal ilmus ka Jaaksi viies lasteraamat "Suur saladus", mille on illustreerinud taas Marju Tammik.  

Jaaksi raamatuid on soovitanud lastele ka Eesti Lastekirjanduse Keskus.

### Stsenaristika
Piret Jaaks on alates 2019. aastast ETV teleseriaali "ENSV" stsenarist koos Villu Kanguriga.

## Ajakirjanduslik tegevus
Alates 2000. aastast on ta kirjutanud kirjandus- ja teatrikriitikat ning teinud reportaaže, intervjuusid ja persoonilugusid ajalehtedele ja ajakirjadele, nagu Eesti Ekspress, kultuurileht Sirp, Postimees, Eesti Päevaleht, Müürileht, Eesti Rahvusringhäälingu veeb, ajakiri Teater. Muusika. Kino jpt. Ta on esimene eestlane, kes tegi intervjuu maailmakuulsa filmilavastaja Lars von Trieriga.

## Tunnustus
* 2015 – Betti Alveri kirjandusauhind (novellikogu "Linnalegend")
* 2018 – nägemispuudega kuulajate auhind kuuldemängule "Aasta pärast"
* 2020 – Eesti Lastekirjanduse Keskuse tunnusmärk "Hea lasteraamat" raamatule "Emme draakon"
* 2020 – lasteraamat "Emme draakon" kanti Rahvusvahelise Noorteraamatukogu "The White Ravens" 2020. aasta kataloogi
* 2021 – Parim teleseriaal "ENSV" (kogu tiimile)
* 2024 – Eesti Muinsuskaitse Seltsi teenetemedal Haapsalust pärit väljapaistva misjonäri Hedvig Bülli elu ja tegevust tutvustava romaani "Taeva tütred" eest

### Auhinnanominatsioonid
* 2014 – Kultuurkapitali kirjanduse sihtkapitali aastaauhinna nominent näidendiga "Näha roosat elevanti"
* 2015 – Eesti teatri auhindade nominent näidendiga "Näha roosat elevanti"
* 2019 – Kultuurkapitali kirjanduse sihtkapitali aastaauhinna nominent näidendiga "Enne meid oli veeuputus" (koos Jaak Kilmi, Kiur Aarma ja Andris Feldmanisega)
* 2021 – Eesti teatri auhindade nominent näidendiga "Siirderiitujad"
* 2023 – Kultuurkapitali kirjanduse sihtkapitali aastaauhinna nominent kogumikuga "Sireenid ja teisi näidendeid"
* 2023 – Tartu lastekirjanduse auhinna nominent raamatuga "Härra Maru mustikapood"
* 2024 – A. H. Tammsaare nimelise kirjanduspreemia nominent romaaniga "Taeva tütred"
* 2025 – A. H. Tammsaare nimelise kirjanduspreemia nominent romaaniga "Põdravalgus" 

### Võistluste auhinnad
* 2011 – Eesti Teatri Agentuuri näidendivõistluse I preemia ("Näha roosat elevanti")
* 2017 – Eesti Teatri Agentuuri näidendivõistluse II preemia ("Sireenid")
* 2019 – Kirjanduskonkursi "Serva pääl" laureaat novelliga "Hernesupp"
* 2019 – Eesti Teatri Agentuuri näidendivõistluse I preemia ("Siirderiitujad")
* 2019 – Eesti Teatri Agentuuri näidendivõistluse äramärgitud töö ("Kas loomad oskavad loendada?")
* 2023 – Eesti Kirjanike Liidu romaanivõistluse III koht romaaniga "Taeva tütred"
* 2023 – Põlvepikuraamatu konkursi laureaat käsikirjaga "Suur saladus"

## Liikmesus
Ta on Eesti Kirjanike Liidu, Eesti Lavastajate ja Dramaturgide Liidu ja Tartu Noorte Autorite Koondise (NAK) liige.

## Kirjandus

* "Piret Jaaks võitis näidendivõistluse", Lääne Elu, Tarmo Õuemaa
* "Tartus kuulutati välja parimad näidendid", Postimees

* "Näidendivõistluse võitis lugu buumijärgsest ängist", Eesti Päevaleht, Kaarel Kressa
* "Analüütiliselt Piret Jaaksi näidendist "Näha roosat elevanti", TÜL-i ajaveeb, Annemari Parmakson
* "Selgusid kultuurkapitali kirjanduspreemiate nominendid", ERR-i kultuuriuudised
* "Teatripäev on tulemas! Loe, kes kandideerivad Eesti teatri aastaauhindadele!", Eesti Päevaleht
* "Betti Alveri debüüdiauhinna võitis Piret Jaaks", ERR-i kultuuriuudised
* "Linn, lumm, äng", Sirp, Brita Melts
* "Kaunitaride koletised", Sirp, Mario Pulver
*"You only need one round to shoot an elk", intervjuu Piret Jaaksiga, Estonian Literary Magazine 1/2020, Heidi Aadma
*"Näitekirjanik etnodramaturgia välitööl", Sirp, Tambet Kaugema

## Viited

## Välislingid

*Piret Jaaksi lehekülg Eesti teadusinfosüsteemis ETIS.
*Plekktrumm. Intervjuusaade ETV-s, 22.01.2024